GENSKILLS: kétnapos tréning a generációk közötti együttműködés fejlesztésére

A Somogyi Kereskedelmi és Iparkamara 2026.03.12-13. között, az Erasmus+ GENSKILLS projekt keretében „Generációk közötti együttműködés” címmel tréninget szervezett a Békés Vármegyei Kereskedelmi és Iparkamarával, valamint a Marco Polo G.E.I.E-vel közösen.
A kétnapos kurzus során a résztvevő vállalkozók Békés és Somogy megyéből új perspektívákat láthattak a generációváltás számos, gyakorlatban is felmerülő kihívására. 
A tanfolyam első napján interaktív gyakorlatok segítették a résztvevő generációkat (Baby Boomer, X, Y és Z) egymás gondolkodásának mélyebb megértésében. Azt, hogy kinek mit jelent a stabilitás, szabadság, lojalitás, vagy épp a határidők csúszásának a kezelése, számos interaktív eszközzel szemléltették. A különböző sztereotípiák megvitatásán, prezentációkon túl szituációs gyakorlatok is segítették a témában való elmélyülését az előadó által kialakított, vegyes csoportoknak.
A második napot Giacomo Pedranzini, a Kométa 99 Zrt. ügyvezetőjének az előadása nyitotta. Az előadó nemcsak a sikeres generációváltás alapjait mutatta be multikulturális környezetben, hanem a folyamat során felmerülő kihívásokat is. Ennek apropóján a tréning vezetője még egy utolsó csoportmunkára invitálta a résztvevőket, ahol a mindennapi működésükkel kapcsolatos problémáikat kellett bemutatniuk egymásnak. 
A tréning végére megfogalmazódott számos, a gyakorlatban is alkalmazható megoldás a felmerült dilemmákra, konfliktusokra. A képzés egyik legfontosabb tanulsága volt, hogy generációváltás egy kétirányú folyamat. Ahogy a tapasztaltabb dolgozók mentorálhatják az ifjabb munkavállalókat, úgy tanulhat a fiataloktól az idősebb generáció is. Egy cég sikeres átadása tehát nem pusztán az új generáció időbeni felkészítésén, a fokozatos, egyre nagyobb felelősségátadáson vagy a korai bevonáson múlik. Legalább ennyire az átadó és átvevő felek kölcsönös nyitottságon is.

